सोनिया ने की गोगोई सरकार की जमकर तारीफ  
सोनिया गांधी ने कहा कि असम में कानून-व्यवस्था की स्थिति में बीते 10 वर्ष में काफी ज्यादा बदलाव आया है और राज्य में शांति तथा विकास लौटा है।
कांग्रेस अध्यक्ष सोनिया गांधी ने कहा कि असम में कानून-व्यवस्था की स्थिति में बीते 10 वर्ष में काफी ज्यादा बदलाव आया है और राज्य में शांति तथा विकास लौटा है। सोनिया ने करीमगंज जिले के नीलम बाजार में चुनावी रैली में कहा, तरुण गोगोई के नेतृत्व में बीते 10 वर्ष के कांग्रेस शासन में हालात काफी ज्यादा बदले हैं।  राज्य में शांति तथा विकास लौटा है और योजनाओं का तेजी से कार्यान्वयन हुआ है। उन्होंने कहा, 10 वर्ष पहले राज्य में जब अगपा सत्ता में थी, तो हालात ठीक नहीं थे। तब यहां तक कि सरकारी कर्मचारियों को भी वेतन नहीं मिल रहा था और खराब कानून-व्यवस्था के कारण लोग अपने घरों से बाहर नहीं निकल पा रहे थे।  संप्रग अध्यक्ष ने कहा कि राज्य की कांग्रेस सरकार ने शिक्षा पर जोर दिया है, क्योंकि पार्टी इसे बच्चों के भविष्य के लिए निवेश के रूप में मानती है। उन्होंने कहा कि 10वीं की परीक्षा में प्रथम श्रेणी से उत्तीर्ण होने वाले विद्यार्थियों को राज्य सरकार पहले ही कम्प्यूटर दे चुकी है। कक्षा आठवीं की छात्राओं को साइकलें प्रदान की गई हैं, ताकि वे बिना किसी मुश्किल के स्कूल जा सकें।  सोनिया ने कहा, कांग्रेस सरकार की बराक वैली इंजीनियरिंग कॉलेज और करीमगंज में एक पॉलीटेक्निक संस्थान की स्थापना करने की योजना है। सोनिया करीमगंज, बोकाजान और खुमताई में तीन चुनावी रैलियों को संबोधित करने आई हैं। इन निर्वाचन क्षेत्रों में 4 अप्रैल को मतदान होना है।